নাগপুর কেন্দ্রীয় জাদুঘর

নাগপুর কেন্দ্রীয় জাদুঘর বা আজব বাঙ্গালা ভারতের মহারাষ্ট্রের নাগপুরে অবস্থিত। ১৮৬৩ সালে প্রতিষ্ঠিত নাগপুর কেন্দ্রীয় জাদুঘর ভারত ও মহারাষ্ট্রের প্রাচীনতম জাদুঘরগুলোর মধ্যে একটি। এখানে ডাইনোসরের জীবাশ্ম, মুদ্রা, প্রাচীন শিলালিপি, ভাস্কর্য, অস্ত্র এবং ঐতিহাসিক থেকে আধুনিক সময় পর্যন্ত উপজাতীয় নিদর্শনগুলোর মতো গুরুত্বপূর্ণ নিদর্শন রয়েছে। নাগপুর কেন্দ্রীয় জাদুঘর হলো মধ্য ভারত অঞ্চলের প্রাচীন এবং বৃহত্তম জাদুঘর।
১৮৬২ সালে মধ্যপ্রদেশের প্রত্নতাত্ত্বিক সম্প্রদায় দ্বারা নাগপুরে জাদুঘর প্রতিষ্ঠার ধারণাটি প্রথম সুপারিশ করা হয়। মধ্যপ্রদেশের তৎকালীন প্রধান কমিশনার রিচার্ড টেম্পলের নির্দেশে নাগপুরে জাদুঘর ও গ্রন্থাগার প্রতিষ্ঠার জন্য একটি কমিটি গঠন করা হয়। কমিটির পরিকল্পনার ভিত্তিতে ১৮৬৩ সালে নাগপুর কেন্দ্রীয় জাদুঘর প্রতিষ্ঠিত হয়। স্যার রিচার্ড টেম্পলের নেতৃত্বে মধ্য ভারতের রাজপরিবার, স্থানীয় প্রধান, জমিদার এবং সমস্ত জেলাবাসী নবগঠিত জাদুঘরের জন্য দুর্লভ জিনিসপত্র সংগ্রহে ব্যাপক আগ্রহ দেখান। ১৮৬৫-৬৬ সালে নাগপুর ও জব্বলপুরে অনুষ্ঠিত প্রদর্শনী থেকে প্রদর্শনী সংগ্রহ করে সংগ্রহগুলো সমৃদ্ধ করা হয়। ছত্তিশগড়, বিদর্ভ, মধ্যপ্রদেশ এমনকি পশ্চিম মহারাষ্ট্রের কিছু অংশ থেকে প্রদর্শনী সংগ্রহ করে জাদুঘরটি সমৃদ্ধ করা হয়।
প্রতিষ্ঠার পর জাদুঘরটি কেন্দ্রীয় প্রদেশের জনশিক্ষা পরিচালকের তত্ত্বাবধানে থাকলেও ১৮৮৩ সালে এটি কৃষি পরিচালকের কাছে স্থানান্তরিত হয়। ১৯১৯ সালে জাদুঘরটি আবার শিল্প বিভাগে স্থানান্তরিত হয়। ১৯৪৭ সালে স্বাধীনতা লাভের পর থেকে জাদুঘরের কার্যক্রম মূলত আধুনিক ধারায় হলঘর পুনর্গঠনের দিকে পরিচালিত হয়। বর্তমানে জাদুঘরটি মহারাষ্ট্র সরকারের প্রত্নতত্ত্ব ও জাদুঘর পরিচালকের নিয়ন্ত্রণে রয়েছে।
সম্প্রতি কেন্দ্রীয় জাদুঘরে বাগান ও রেস্তোরাঁর ব্যবস্থাসহ একটি বড় ধরণের সংস্কার কাজ সম্পন্ন হয়েছে। আধুনিকীকরণ অভিযানের অংশ হিসেবে জাদুঘরে এখন ১০টি পরস্পরক্রিয়াশীল তথ্য কেন্দ্র স্থাপন করা হয়েছে। কেন্দ্রীয় জাদুঘর হলো মহারাষ্ট্রের প্রথম জাদুঘর, যেখানে প্রদর্শনী হলঘরে দ্রুত প্রতিক্রিয়া (কিউআর) কোড ইনস্টল করা হয়েছে, যা মারাঠি, হিন্দি ও ইংরেজিসহ ১৩টি বিদেশী ভাষায় নিদর্শন সম্পর্কে তথ্য প্রদান করে। তবে প্রদর্শনী সুবিধা এবং হলঘরের অপ্রতুলতার কারণে বেশ কিছু গুরুত্বপূর্ণ নিদর্শন এখনও সংরক্ষিত সংগ্রহের মধ্যেই আটকে আছে।
জাদুঘরটি নাগপুরের সিভিল লাইনস এলাকায় ক্যাপ্টেন কোবের নকশা করা একটি বিশাল ঔপনিবেশিক ধাঁচের ভবনে অবস্থিত। জাদুঘরের হলঘরে ৮,০০০ বর্গফুটেরও বেশি প্রদর্শনী স্থান রয়েছে।
জাদুঘরটি এগারোটি হলঘরে বিস্তৃত, প্রতিটি হলঘরে আলাদা আলাদা বিষয়বস্তু রয়েছে।
এই হলঘরে ডাইনোসরের জীবাশ্ম, খনিজ পাথর, শিং, সরীসৃপ, মাছ এবং অমেরুদণ্ডী প্রাণীর নমুনার একটি বিরল সংগ্রহ রয়েছে। ডাইনোসরের একটি জীবাশ্ম প্রায় ৬৭.৫ মিলিয়ন বছর পুরনো। এই জীবাশ্মটি জৈনসৌরাসের (ভারত ও বৃহত্তর এশিয়ার একটি বৃহৎ টাইটানোসরীয় ডাইনোসর) অন্তর্গত, যা ১৯৩২-৩৩ সালে মধ্যপ্রদেশের জবলপুর জেলা থেকে উদ্ধার করা হয়। এই হলঘরটি মধ্য ভারতের উদ্ভিদ ও প্রাণীজগতের এক ঝলক প্রদর্শন করে, যেখানে প্রচুর পরিমাণে ভরা প্রাণী ও পাখির সংগ্রহ রয়েছে।
জাদুঘরে নাগপুরের ইতিহাসের জন্য নিবেদিত একটি বিশেষ হলঘরও নকশা করা হয়েছে। এখানে পর্যটকরা সরস্বতী-সিন্ধু এবং কৌন্ডিন্যপুর খননের তাম্রপ্রস্তর যুগের প্রাচীন নিদর্শন, মেগালিথিক শবাধার, পাথর ও তাম্রলিপির শিলালিপি, বিভিন্ন যুগের মুদ্রা ও ধাতু ইত্যাদি দেখতে পাবেন।
এই হলঘরে মৌর্য যুগ থেকে মারাঠা যুগ পর্যন্ত বুদ্ধ, বিষ্ণু এবং অন্যান্য পৌরাণিক ব্যক্তিত্বের পাথরের ভাস্কর্যের সংগ্রহ রয়েছে।
এই হলঘরে উপজাতি, মুঘল, মারাঠা এবং ব্রিটিশ শাসকদের ব্যবহৃত অস্ত্রের সমৃদ্ধ সংগ্রহ রয়েছে।
উপজাতীয় শিল্প হলঘরে উপজাতীয় সম্প্রদায়ের ব্যবহৃত জিনিসপত্র যেমন বুমেরাং, তামাকের বাক্স, সরঞ্জাম, বাদ্যযন্ত্র ইত্যাদি সংগ্রহ রয়েছে।
নাগপুর কেন্দ্রীয় জাদুঘরে একটি শিল্প হলঘরও রয়েছে, যেখানে বোম্বে স্কুল অব আর্টের কিছু অনন্য চিত্রকর্ম রয়েছে।
জাদুঘরে একটি তথ্যসমৃদ্ধ গ্রন্থাগার রয়েছে, যেখানে বিরল প্রাচীন শিলালিপি, পাণ্ডুলিপি, বই এবং প্রকাশনা রয়েছে।